CELEX: 32015R1006
Language: lt
Date: 2015-06-25 00:00:00
Title: 2015 m. birželio 25 d. Komisijos reglamentas (ES) 2015/1006, kuriuo dėl didžiausios leidžiamosios neorganinio arseno koncentracijos maisto produktuose nustatymo iš dalies keičiamas Reglamentas (EB) Nr. 1881/2006 (Tekstas svarbus EEE)

26.6.2015   
            
            
               LT
            
            
               Europos Sąjungos oficialusis leidinys
            
            
               L 161/14
            
         KOMISIJOS REGLAMENTAS (ES) 2015/1006
   2015 m. birželio 25 d.
   kuriuo dėl didžiausios leidžiamosios neorganinio arseno koncentracijos maisto produktuose nustatymo iš dalies keičiamas Reglamentas (EB) Nr. 1881/2006
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,
   kadangi:
   
               (1)
            
            
               Komisijos reglamente (EB) Nr. 1881/2006 (2) nustatyta didžiausia leidžiamoji tam tikrų teršalų maisto produktuose koncentracija;
            
         
               (2)
            
            
               2009 m. spalio 12 d. Europos maisto saugos tarnybos (EFSA) Teršalų maisto grandinėje reikalų mokslinė grupė (CONTAM) priėmė nuomonę dėl arseno maiste (3). Šioje nuomonėje CONTAM grupė padarė išvadą, kad Jungtinio FAO/PSO maisto priedų ekspertų komiteto (JECFA) nustatyta laikina leidžiamoji savaitės norma (LLSN) – 15 μg/kg kūno masės – nebėra tinkama, nes duomenys parodė, kad neorganinis arsenas sukelia ne tik odos vėžį, bet ir plaučių ir šlapimo pūslės vėžį, ir kad apie įvairų nepageidaujamą poveikį pranešimų gauta poveikio normai net esant mažesnei nei JECFA peržiūrėtoji norma;
            
         
               (3)
            
            
               CONTAM grupė plaučių, odos ir šlapimo pūslės vėžio, taip pat odos pažeidimų atvejais nustatė keletą žemesniosios lyginamosios dozės pasikliautinojo lygmens ribos (BMDL01) verčių nuo 0,3 iki 8 μg/kg kūno svorio per dieną. Mokslinėje nuomonėje daroma išvada, kad apskaičiuotas poveikis vartotojams, suvartojantiems vidutinišką kiekį ir didelį kiekį, atitinka nustatytas BMDL 01 vertes, ir todėl yra maža poveikio riba arba jos iš viso nėra ir negalima atmesti tam tikriems vartotojams keliamos rizikos tikimybės;
            
         
               (4)
            
            
               mokslinėje nuomonėje nustatyta, kad didžiausią su maistu suvartojamo neorganinio arseno poveikį Europoje patiria tam tikros etninės grupės ir jaunesni kaip trejų metų amžiaus vaikai, kurie suvartoja daug ryžių. Apskaičiuota, kad vaikai iki trejų metų paprastai patiria apie 2–3 kartus didesnį su maistu suvartojamo neorganinio arseno poveikį nei suaugusieji, įskaitant poveikį, gaunamą iš maisto produktų, pagamintų iš ryžių;
            
         
               (5)
            
            
               kadangi neorganinio arseno analizė atlikta dėl ryžių ir ryžių produktų, turėtų būti nustatyta didžiausia leidžiamoji neorganinio arseno koncentracija ryžiams ir ryžių produktams. Turėtų būti pasiūlytos diferencijuota didžiausia arseno kiekio leidžiamoji koncentracija;
            
         
               (6)
            
            
               mokslinė informacija apie poreikį nustatyti konkrečią didžiausią leidžiamąją koncentraciją plikytiems šlifuotiems ryžiams yra labai nauja. Todėl valstybės narės iki 2018 m. sausio 1 d. turėtų rinkti papildomus duomenis apie šios prekės neorganinio arseno koncentraciją, kad šiai prekei būtų patvirtinta konkreti didžiausia leidžiamoji koncentracija ir iš naujo įvertinta maksimali riba;
            
         
               (7)
            
            
               paplitimo duomenys rodo, kad ryžių vafliuose, ryžių sausblyniuose, ryžių trapučiuose ir ryžių pyragaičiuose gali būti didelė neorganinio arseno koncentracija ir šios prekės gali reikšmingai prisidėti prie su maisto vartojimu susijusio poveikio kūdikiams ir mažiems vaikams. Todėl šioms prekėms turėtų būti numatyta konkreti didžiausia leidžiamoji koncentracija;
            
         
               (8)
            
            
               ryžiai yra svarbi kūdikiams ir mažiems vaikams skirtų įvairių maisto produktų sudedamoji dalis. Todėl, kai ši prekė naudojama kaip sudedamoji minėtų maisto produktų dalis, jai turėtų būti nustatyta konkreti didžiausia leidžiamoji koncentracija;
            
         
               (9)
            
            
               valstybėms narėms ir maisto tvarkymo subjektams turėtų būti suteikta laiko prisitaikyti prie šiuo reglamentu nustatytos naujos didžiausios leidžiamosios koncentracijos. Todėl reikėtų atidėti didžiausios leidžiamosios arseno koncentracijos taikymą;
            
         
               (10)
            
            
               šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamento (EB) Nr. 1881/2006 priedas iš dalies keičiamas pagal šio reglamento priedą.
   2 straipsnis
   Reglamento (EB) Nr. 1881/2006 su pakeitimais, padarytais šiuo reglamentu, priedo 3.5 poskirsnyje „Arsenas (neorganinis)“ nurodyta didžiausia leidžiamoji arseno koncentracija taikoma nuo 2016 m. sausio 1 d.
   Šios didžiausios leidžiamosios koncentracijos neatitinkančiais maisto produktais, teisėtai pateiktais rinkai iki taikymo datos, galima prekiauti ir po tos datos iki trumpiausio jų tinkamumo vartoti termino arba suvartojimo termino.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. birželio 25 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 37, 1993 2 13, p. 1.
   
      (2)  2006 m. gruodžio 19 d. Komisijos reglamentas (EB) Nr. 1881/2006, nustatantis didžiausias leistinas tam tikrų teršalų maisto produktuose koncentracijas (OL L 364, 2006 12 20, p. 5).
   
      (3)  Scientific Opinion on Arsenic in Food. EFSA Journal 2009;7(10):1351.
   
      PRIEDAS
      Reglamento (EB) Nr. 1881/2006 priedas iš dalies keičiamas taip:
      
                  1.
               
               
                  po 3.4 poskirsnio „Alavas (neorganinis)“ įterpiamas toks skirsnis:
                  
                              „3.5
                           
                           
                              
                                 Arsenas (neorganinis) (50) (51)
                           
                           
                               
                           
                        
                              3.5.1
                           
                           
                              Neplikyti, nulukštenti ryžiai (poliruoti arba baltieji ryžiai)
                           
                           
                              0,20
                           
                        
                              3.5.2
                           
                           
                              Plikyti ryžiai ir lukštenti ryžiai
                           
                           
                              0,25
                           
                        
                              3.5.3
                           
                           
                              Ryžių vafliai, ryžių sausblyniai, ryžių traškučiai ir ryžių pyragaičiai
                           
                           
                              0,30
                           
                        
                              3.5.4
                           
                           
                              Ryžiai, skirti kūdikiams ir mažiems vaikams skirtiems maisto produktams gaminti (3)
                           
                           
                              0,10“
                           
                        
            
                  2.
               
               
                  įterpiamos šios 50 ir 51 išnašos:
                  
                              „(50)
                           
                           
                              As (III) ir As (V) suma
                           
                        
                              (51)
                           
                           
                              ryžiai, lukštenti ryžiai, nulukštenti ryžiai ir plikyti ryžiai, kaip apibrėžta Kodekso standarte Nr. 198–1995“.